U Lukavcu sve više gladnih, a Dječija javna kuhinja prinuđena smanjiti broj korisnika - Objektivno\nDječija javna kuhinja u Lukavcu ima sve više korisnika, a svakodnevno po obroke dolazi njih 345. Udruženje altruista Ruke prijateljstva, koje vodi ovu kuhinju, nezadovoljno je tretmanom nadležnih, za koje kažu da su im ukinuli redovna budžetska sredstva.\nDječija javna kuhinja u Lukavcu osnovana je prije četiri godine, a do danas su isporučili 400 hiljada obroka. Voditelji kuhinje svakodnevno dobijaju zahtjeve za prijem novih korisnika, međutim moraju ih odbijati zbog nedostatka finansijskih sredstava, piše Klix.\n“Mi smo bili na budžetu Općine Lukavac, gdje smo godišnje dobijali novčana sredstva, ali načelnik Edin Delić je to odlučio ukinuti. Sada nemamo nikakva finansijska sredstva te smo oslonjeni na pomoć dobrih ljudi”, kazala je za Klix.ba Selma Zukić, potpredsjednica Udruženja altruista Ruke prijateljstva.\nMeđu korisnicima se nalazi i 200 djece za koju je obrok iz ove kuhinje jedini koji imaju tokom radnog dana. Zukić navodi da im je stanje otežano i zbog činjenice da moraju napustiti objekt u kojem se trenutno nalaze.\n“Vjerujte da veliki dio troškova kuhinje pokrivam upravo ja iz vlastitih sredstava. Kako ne bismo bili u iznajmljenim prostorima i plaćali kiriju, odlučila sam se i na izgradnju jednog objekta u kojem ćemo biti smješteni. Radovi su trenutno u toku i očekujem da bismo za dva mjeseca mogli useliti”, navodi Zukić.\nBudući objekt Dječije javne kuhinje u Lukavcu (Foto: Klix.ba)\nZa sve korisnike trenutno se od ponedjeljka do petka priprema po jedan kuhani obrok uz koji dobiju i hljeb.\nKoličine namirnica kojima raspolažu trenutno su dostatne za naredni mjesec, a zbog cjelokupne situacije iz Udruženja altruista Ruke prijateljstva navode da će spisak korisnika morati skratiti.\nInače, iz općinskog budžeta su u proteklim godinama za rad Dječije javne kuhinje za 12 mjeseci izdvajana sredstva u rasponu od 12 do 20 hiljada konvertibilnih maraka.\nOglasili su se i iz Općine Lukavac, navodeći da Dječija kuhinja postaje “krinka za ucjene i netransparentno trošenje budžetskih sredstava”.\n“Nevladina organizacija Udruženje altruista Ruke prijateljstva i njen predsjedavajući Mersudin Bečić rade i privlače pažnju šire javnosti od 2017. godine jedinstvenim projektom u regiji – Dječijom humanitarnom kuhinjom. Iako je ova organizacija primala značajna budžetska sredstva, do danas je ostalo neodgovoreno na niz važnih pitanja”, kažu iz Općine Lukavac.\nIz udruženja altruista tvrde da im građani kao potencijalni korisnici dolaze s potvrdom od Centra za socijalni rad, dok iz općine navode da nije poznato ko su korisnici kuhinje.\n“Posebno neprihvatljivim se može smatrati zahtjev altruista da im se dodjeljuju budžetska sredstva bez javnog poziva. Za altruiste važe i važit će ista pravila kao i za druge humanitarne ili nevladine organizacije”, naveli su iz Općine Lukavac.\nU svom saopćenju oni su kazali da u općinskom budžetu za 2021. godinu nije ukinuta niti umanjena ova humanitarna stavka, već je samo predviđeno da se sredstva moraju dodijeliti po javnom pozivu i transparentno.


8 stvari koje morate da pitate ginekologa pre nego što krenete na vantelesnu oplodnju - Žena.rs\nPiše: Jelena Isaković, Sandra Subotin Čobanin za Blic ženu 16.07.2015. 10:40\nPrihvatite problem i definišite pitanja pre odlaska na pregled, savetuje dr Ivana Đurđević Starović, specijalista ginekologije i akušerstva i medicinski urednik sajta „Hoću bebu“\nAko više od pola godine pokušavate da ostanete u drugom stanju, a ništa se ne dešava, idite kod lekaraFoto:\nKakva je hormonska priprema za VTO? Kakav će biti protokol stimulacije i šta to znači?\nU svakom prirodnom ciklusu počne da raste oko 30 folikula, ali se u jednom trenutku izdvoji jedan od njih koji nastavi da raste, tako da obično dozre i oslobodi se samo jedna jajna ćelija. Kako je ideja lečenja neplodnosti da se povećaju šanse za začeće, u toku postupka se daju lekovi koji će pomoći da poraste više folikula i da se na taj način dobije više jajnih ćelija.\n– To se zove stimulacija ovulacije ili kontrolisana hiperstimulacija jajnika. S tim ciljem koriste se tablete ili injekcije. Izbor terapije je individualan i u skladu s godinama, konstitucijom, hormonskim statusom, ultrazvučnom slikom jajnika, kao i prethodnim iskustvima.\nLekovi za stimulaciju ovulacije obično se kombinuju s lekovima iz grupe koju zovemo agonisti ili antagonisti. Oni omogućavaju ujednačeniji rast folikula, samim tim i kvalitetnije jajne ćelije, a ujedno sprečavaju i prevremeno pucanje folikula – objašnjava dr Đurđević Starović.\nNekada postupku vantelesne oplodnje prethodi period tokom koga će vam se savetovati da uzimate kontraceptivne pilule sa ciljem da se jajnici pripreme za sam postupak.\nPilule preveniraju pojavu cisti na jajnicima, regrutuju i uniformišu folikule koje ćemo stimulisati.\nOko 300.000 parova u Srbiji ima problem sa začećemFoto:\nKoje su komplikacije i koliko se često javljaju?\nKao i kod bilo kog invazivnog postupka, i u postupku vantelesne oplodnje postoje neki rizici kojima ste izloženi. Najčešće komplikacije su hiperstimulacioni sindrom (OHSS), višestruka trudnoća ili komplikacija prilikom aspiracije jajnog folikula. U cilju postizanja boljih rezultata lečenja u postupku VTO sprovodi se hormonska stimulacija jajnika kako ne bi došlo do razvoja velikog broja jajnih folikula i dobijanja što većeg broja jajnih ćelija. Kao komplikacija te terapije može da se razvije ovarijalni hiperstimulacioni sindrom (OHSS), koji se klasifikuje u tri stepena prema kliničkim simptomima i laboratorijskim analizama: lak, srednjetežak i težak oblik.\n– Kod lakog oblika, koji je najčešći, dolazi do uvećanja jajnika, osećaja mučnine, povraćanja, napetosti trbušnog zida i lakih bolova u donjem trbuhu. Simptomi ne zahtevaju nikakvu dodatnu terapiju, već se posle desetak dana sami povlače – kaže dr Đurđević Starović.\nU slučaju srednje teškog oblika OHSS-a jajnik je veći od 7cm, sa većim brojem cista, a najteži oblik OHSS-a javlja se relativno retko, jedan slučaj na 200 indukcija ovulacije, i predstavlja komplikaciju kod koje, pored enormnog povećanja jajnika sa cistama koje u promeru imaju preko 3 cm, dolazi do dehidratacije, izliva veće količine tečnosti u trbušnu duplju i plućnu maramicu. U slučaju pojavljivanja ovog oblika komplikacije neophodna je hospitalizacija zbog intenzivnog nadzora i terapije.\nOvim komplikacijama naročito su sklone žene sa policističnim jajnikom i žene sa malom telesnom težinom.\nOHSS može da se spreči tako što se redovno meri nivo estradiola, a ako on prelazi svoju granicu, potrebno je smanjiti unos lekova za stimulaciju dok se ne dostigne normalan nivo. U nekim slučajevima može doći do rizika otkazivanja procesa vantelesne, ako žena ne ska@hocubebu.rs.\nreaguje dovoljno na lekove ili ne proizvodi dovoljan broj folikula.\nOvako izgleda oplodnja jajne ćelije u procesu VTOFoto:\nSa koliko embriona se najčešće obavlja transfer?\nU našoj zemlji vraća se do tri embriona, mada je u razvijenim zemljama koje finansiraju više pokušaja VTO praksa da se vraća samo jedan embrion.\nO borbi za potomstvo žena iz Srbije i s prostora bivše Jugoslavije čitajte na forumu ana.rs. Podelite i vi vaša iskustva i uključite se u diskusiju klikom NA OVAJ LINK.\nŠta će se desiti s mojim neiskorišćenim embrionima?\nUkoliko ne budu zadovoljili uslove za zamrzavanje, odnosno ukoliko embriolog proceni da nisu dovoljnog kvaliteta, embrioni se uništavaju.\nDa li nakon embriotransfera moram da mirujem?\nRanije je preovladavalo mišljenje da treba mirovati nakon embriotransfera, ali su danas ovakvi stavovi napušteni.\nNije potrebno mirovanje, dovoljno je da se ponašate uobičajeno i budete umereni u fizičkim aktivnostima.\nŠta mogu da očekujem nakon transfera embriona?\nUobičajene tegobe su: mučnina, blaga malaksalost, vrtoglavica, pojava sekreta promenjene boje. Ovi simptomi uglavnom ne zahtevaju obraćanje lekaru, već sačekajte zakazanu kontrolu. Ukoliko su simptomi intenzivniji, obratite se svom ginekologu pre zakazane kontrole.\nUkoliko VTO nije uspela, kada mogu da pokušam sledeći put?\nTo zavisi od godina žene. Što je pacijentkinja starija, prirodno ima manje vremena za čekanje. Ustaljena praksa je da prođe od tri do šest meseci.\nSvaki ginekološki pregled ima određeno vreme trajanja, pa ukoliko vaš pregled traje 10–15 minuta, nemojte se osećati zanemareno. Ginekolog postavlja samo ona pitanja na koja ne može da dobije odgovor iz samog pregleda ili laboratorijskih analiza. Pitanja se postavljaju kako bi se povezale činjenice koje su već vidljive.\nLEKAR JE LEKAR, A NE VAŠ PRIJATELJ\nVeoma je važno da ne tražite u svom doktoru prijatelja, koliko god da je tema o kojoj ćete sa njim pričati intimna, ranjiva i bolna. Doza empatije od lekara prema pacijentu mora da postoji, ali uvek imajte na umu da je on lekar specijalista kao i svaki drugi. On će vam svakako postavljati najintimnija pitanja, a vi gledajte da odgovarate objektivno i sažeto. Pomozite lekaru da što bolje sagleda slučaj i donese adekvatnu odluku o izboru lečenja.\nvantelesna oplodnja beba ginekolog trudnoća


Drugo festivalsko veče na 53. Gitarijadi "Goblini" i "Up N’ Downs" digli publiku na noge (FOTO + VIDEO)\nDrugo festivalsko veče na 53. Gitarijadi “Goblini” i “Up N’ Downs” digli publiku na noge (FOTO + VIDEO)\nU revijalnom delu programa, pored Alena Islamovića i “Riblje čorbe”, nastupili su “Goblini” i “Up N’ Downs”.\nSvojim nastupom “Goblini” su publiku digli na noge. Legendarni šabački pank-rokeri svojim pesmama doveli su atmosferu do usijanja. “Goblini” nisu prvi put u Zaječaru, ali kako ističu, svaki put se ovde osećaju kao kod kuće.\n“Nama je uvek dobro ovde. Ovo nam je treći put na Gitarijadi, ali smo u Zaječaru više puta svirali i koncerte i uvek je bila dobra atmosfera. Nije bilo teško ni ovog puta napraviti dobru atmosferu. Publika je uigrana i zna naše pesme. Završavamo novi album, koji će izaći krajem godine.\nGitarijada je odskočna daska za demo bendove. Ovo je odlična stvar da steknu svoju publiku”, kaže Branko Golubović.\n“Goblini” su nastali 1992. godine u Šapcu. Bend su osnovali gitarista Alen Jovanović, basista Vladislav Kokotović i pevač Branko Golubović. U karijeri su objavili pet studijskih albuma: “Goblini” (1993), “Istinite priče 1.deo” (1994), “U Magnovenju” (1996), “Re-Contra” (1999) i “Roba s greškom” (2013), dva koncertna izdanja “Live in KST” (1995) i “Turneja u magnovenju” (1998), kao i kompilacijsko izdanje “Najbolje priče” iz 2004. godine. U karijeri su odsvirali više od 350 koncerata i tokom devedesetih bili jedan od najvažnijih rok bendova u regionu. Poslednji koncert pre nego što su prekinuli rad Goblini su odsvirali 7. juna 2001. u Zagrebu.\nTokom 2012. godine bend napušta gitarista Saša Šetka, a njegovu poziciju zauzima Leonid Pilipović, koji je sa Goblinima svirao u vreme albuma “U magnovenju”. U novoj postavi Goblini su pripremili album “Roba s greškom”, koji se pojavio početkom novembra 2013.godine. Prvi singl/spot bila je pesma “Deca iz komšiluka”, usledio je singl “Evropo”, dok je treći spot snimljen za numeru “Idemo”. Veliki promotivni koncert “Goblini” su odsvirali 8. marta u Hali sportova na Novom Beogradu, pred više od 4.000 fanova.\n“Up N’ Downs” napravili pravi spektakl na najdugovečnijoj rok manifestaciji\n“Up N’ Downs” pobednik je 49. Gitarijade po glasu publike. Oni su tada izveli pesmu Svetloba (Svetlost). Prvi album “Sve što sam zaboravio” izdali su 2016. godine. Nakon četiri godine, oni su ponovo oduševili ljubitelje roka na najdugovečnijoj rok manifestaciji.\nNjima je veliko zadovoljstvo što su ponovo u Zaječaru i na Gitarijadi, jer su zaljubljenici u ovaj festival, a Zaječar su posebno zavolili. Uradili su pesmu na srpskom jeziku, kako bi svoj rad predstavili i publici u Srbiji.\n53. gitarijada goblini koncert Up N’ Downs zaječar\nZbog kvara na vodovodnoj mreži, bez vode potrošači...\nSvečano otvorene izložbe ,,Oživi lutku” i ,,Keramika...\nDelimično oblačno, temperatura u Zaječaru do 26°C\nIN MEMORIAM: Prim. dr Todor Živković (1934 – 2021)


Koncert Željka Joksimovića u Prijedoru - GradPrijedor.com - Portal grada Prijedora\nKoncert Željka Joksimovića u Prijedoru\nU sklopu obilježavanja 16. maja, Dana opštine Prijedor, u petak uveče je na glavnom prijedorskom trgu, ispred nekadašnje robne kuće „Patrija“, održan koncert Željka Joksimovića. Na koncertu se okupilo gotovo 10 000 Prijedorčana i njihovih gostiju iz susjednih opština koji su nepuna 2 časa mogli da uživaju u hitovima jednog od najpopularnijih pjevača na području bivše Jugoslavije. Smjenjivali su se hitovi „Ljubavi“, „Zaboravljaš“, „Leđa o leđa“ a Joksimović je koncert završio pjesmom „Lane moje“ kojom je zauzeo drugo mjesto na takmičenju za pjesmu Evrovizije.\nTreba istaći i odlični „Teksas bend“ iz Beograda koji je kao prateći bend odradio odličan posao. Koncertu su osim mnogobrojnih Prijedorčana svih generacija, prisustvovali i članovi delegacija prijateljskih opština koji su u našem gradu boravili povodom dana naše komune. Prije samog koncerta načelnik opštine Prijedor Marko Pavić je sa svojim saradnicima primio poznatog pjevača koji je u Prijedor stigao u društvu oca i menadžera. Iako nije bilo predviđeno fotografisanje i davanje izjava, internet portal www.gradprijedor.com je jedini uspio da napravi ekskluzivne fotografije Željka Joksimovića prilikom prijema kod načelnika Pavića.\nOvim putem se zahvaljujemo načelniku opštine Prijedor Marku Paviću što nam je kao prvi čovjek grada omogućio da u našoj sredini ugostimo još jednu istinsku zvijezdu sa ovih prostora i time pokazao da Prijedor s pravom postaje pravi kulturni centar u regionu. Veliko hvala upućujemo i opštinskoj službi za odnose s javnošću koja nam je omogućila da slikom budemo na prijemu koji je načelnik upriličio za Željka Joksimovića povodom velikog koncerta koji je bio poklon svim Prijedorčanima za Dan opštine. Više fotografija sa samog koncerta možete pogledati u našoj galeriji.


Pune šake brada - Srpska pravoslavna crkva – Pripreme za jesenje zasedanje Svetog arhijerejskog sabora - Nedeljnik Vreme\n27. 8. 2008. / 15.41\nIMA LI MESTA ZA POMIRENJE: Episkopi Artemije, Amfilohije i Teodosije (poslednji desno)\nArtemije ne može sebi da oprosti što je prihvatio za vikarnog vladiku dotadašnjeg arhimandrita Teodosija, starešinu dečanskog manastira. "Nažalost, i ja njega tada predložih", vajka se Artemije u službenoj belešci. "Mislio sam da dobijem pomoćnika i saradnika, a dobio sam suparnika i protivnika." Uz podršku "nekih vladika", nastavlja Artemije, "Teodosije se otpadio, bratiju dečansku indoktrinirao protiv Nas", sejao spletke po drugim manastirima, među sveštenstvom, pa i među narodom, da je taj "animozitet uspeo da prenese na još neke manastire, pa i neke episkope sa kojima je posebno blizak". Spočitava mu i da je koristio svaku priliku da pokaže posebnu brigu za ugrožene, decu, za povratnike…\nU stvari, sasvim je moguće da su građevinski radovi zaista "sitni i nebitni" u poređenju sa zahvatima ove "male zanatske građevinske firme" u spoljnoj trgovini i, što miriše kao još važnije, sa pružanjem posredničkih usluga u spoljnoj trgovini: poslovanje sa crkvenim predznakom i pod zaštitom premijera lično otvara mnogo lepih poslovnih mogućnosti, od dobijanja posla bez tendera do izbegavanja poreza, carina, akciza… O tome bi se još dosta moglo čuti, samo ako se Artemije bude mnogo koprcao, a Amfilohije nastavio da pritiska.\nOd bratije, s ljubavlju\nMi, dole potpisana bratija manastira Visoki Dečani, složno izjavljujemo da dajemo podršku i izražavamo puno poverenje igumanu našeg manastira vikarnom episkopu Teodosiju i upravi manastira. Duboko smo sablažnjeni činjenicom da se od našeg igumana i protosinđela Save bez ikakvih konkretnih dokaza zahteva da napuste naš manastir i teritoriju Eparhije raško-prizrenske, i da se još neka naša bratija kažnjavaju nepravednim disciplinskim merama i premeštanjima. Takve odluke ne možemo da podržimo. Svaki pokušaj razbijanja našeg bratstva nećemo prihvatiti i ostaćemo solidarni do kraja u ljubavi Hristovoj i našeg zaštitnika Sv. Kralja Stefana Dečanskog koji nas je ovde sabrao. Ako je potrebno, možemo svi da primimo akte sa kaznama, ali se ljubav i poverenje ne izgrađuju silom i pretnjama, već smirenjem i ljubavlju, kako ste nas uvek učili.\nPosebno smo ogorčeni činjenicom da je glavni pokretač razbijanja našeg bratstva protosinđel Simeon Vilovski, koji je mimo svih crkvenih pravila sa gordošću došao u manastir 21. avgusta da prisilno smeni našeg igumana i Vikarnog episkopa bez saglasnosti bratstva. Žao nam je što smo prilikom Vašeg dolaska u manastir ps. Simeona morali fizički da udaljimo, ali na vreme smo Vas obavestili da on nije dobrodošao u našem manastiru i zato stojimo složno iza naše bratije koja su zbog tog čina kažnjeni.\nVas, kao našeg duhovnika i Episkopa dočekali smo sa ljubavlju i to ćemo uvek činiti. Stoga smireno izražavamo nadu da ćete uzeti u obzir stav našeg bratstva i vaspostaviti narušeno poverenje.\nVaša duhovna deca\nManastir Visoki Dečani, 23. avgusta 2008. godine